**ELŐTERJESZTÉS**



**BALATONBERÉNY KÖZSÉG ÖNKORMÁNYZATI KÉPVISELŐ-TESTÜLETE**

**2023. január 26-i nyilvános ülésére**

**TÁRGY:**

**Dr. Belina Csaba háziorvos kérelmének megvitatása**

**ELŐADÓ:**

**Druskoczi Tünde**

**polgármester**

**Tisztelt Képviselő-testület!**

Dr. Belina Csaba háziorvos, mint a Belina és Társa Egészségügyi Kft. képviselője 2022. július 29-én kérelemmel fordult önkormányzatunkhoz, melyben kérte, hogy Balatonberény és Vörs Község Önkormányzata, valamint a Belina és Társa Egészségügyi Kft. között megkötött, önálló orvosi tevékenység végzéséről szóló megbízási szerződés 12. pontját közös megegyezéssel módosítsuk.

Dr. Belina Csaba háziorvos kérelme arra irányult, hogy a háziorvosi rendelő rezsiköltségeit (víz, villany, gáz) az önkormányzat az eddigi 40% helyett - ami a védőnői szolgáltatásra megállapított részmennyiség - 100%-ban vállalja át. Kérelmét azzal indokolta, hogy a megemelkedett energiaárak, illetve az elégtelen finanszírozás miatt a rendelő működtetését - ezáltal a folyamatos és zökkenőmentes betegellátást – nem tudja garantálni.

A kérelemben foglaltaknak a Képviselő-testület 148/2022. (VIII. 11.) határozatával helyt adott, és a 2022. szeptember 1. napjától 2022. december 31. napjáig terjedő időszakra – a szerződésmódosítás mellőzése mellett – a közműszolgáltatók által kibocsátott számla alapján a teljes összeget átvállalta. Ugyanakkor feltételként határozta meg, hogy a Belina és Társa Egészségügyi Kft. nevén lévő és a háziorvosi rendelő működésével kapcsolatos közmű mérőórákat a háziorvos irassa át Balatonberény Község Önkormányzata nevére. Ennek a feltételnek a háziorvos eleget tett.

A fenti határozat azt is kimondta, hogy a 2023. évi további támogatásról – Dr. Belina Csaba háziorvos ismételt kérelme esetén – a képviselő-testület a 2023. évi költségvetés elfogadása keretében dönt.

Dr. Belina Csaba 2022. 12. 28-án ismételten benyújtotta kérelmét a közműszolgáltatások díjának önkormányzati átvállalására vonatkozóan. Kérelmét az energiaárak emelkedésén túl azzal is indokolta, hogy a területi ellátási kötelezettség finanszírozásához korábban biztosított un. „bázisfinanszírozás”-t a kormány 2023. január 1-től visszavonta, mely intézkedés havonta kb. 350.000 Ft bevételkiesést okoz a betegellátás költségeiben.

A Balatonberény, Béke u. 2. szám alatti fogyasztóhelyen az orvosi rendelő és védőnői szolgálat 2022. évi együttes havi átlagfogyasztásának mértéke az elszámoló számlák alapján az alábbiak szerint alakult:

|  |  |
| --- | --- |
| villamosenergia | 130 kWh/hó |
| víz/szennyvíz | 3 m3/hó |
| földgáz | 90 m3/hó |

A rendelő feletti, dr. Belina Csaba háziorvos bérleményében lévő lakás tudomásunk szerint a villanyfogyasztás vonatkozásában külön mérőórával rendelkezik, ennek költségeit továbbra is a háziorvos fizeti.

A 2023. 01. 01-től érvényes közmű-díjakkal számolva várhatóan az alábbi összegekkel kell a 2023. évi éves költséget tervezni:

|  |  |  |  |
| --- | --- | --- | --- |
|  | egységár | éves fogyasztás | éves díj (Ft) |
| villamosenergia | 196 Ft/kWh | 1.560 kWh | 306.000 |
| víz/szennyvíz | 1667 Ft/m3 | 36 m3 | 60.000 |
| földgáz | 926 Ft/m3 | 1.080 m3 | 1.000.080 |
| **Összesen:** |  |  | **1.366.080** |

A háziorvos kérelme az összes költség 60 %-át érinti, mivel a védőnői helyiségre irányadó 40%-nyi rész eleve az önkormányzatot terheli.

Eszerint tehát **2023. évre vonatkozóan** kb. **819.648 Ft átvállalásáról** szól a kérelem.

A fentieken túlmenően önkormányzatunk fizeti az orvosi rendelő részére az internetszolgáltatás díját 6.825 Ft/hó, a szemétszállítási díjat 4.614 Ft/negyedév, valamint a txnet program díját 113.000 Ft/év összegben.

**Mindösszesen tehát 1.033.004 Ft önkormányzati kiadást jelentene a háziorvosi rendelő rezsiköltségeinek 2023. évi finanszírozása.**

A Belina és Társa Egészségügyi Kft-vel megkötött megbízási szerződés módosítását továbbra sem javaslom, mivel sikeres pályázati támogatás elnyerése okán hamarosan sor kerül a jelenlegi orvosi rendelő épületének felújítással együtt járó energetikai korszerűsítésére. A projekt megvalósítási időszak 2023. január 1. – 2025. június 30.

Az orvosi rendelő felújításával, a pályázat keretében beszerzésre kerülő orvosi eszközök üzemeltetetésével várhatóan a rezsi és egyéb jellegű kiadások összege is változni fog, amellyel egyelőre tervezni nem tudunk.

Az orvosi rendelő felújításának ideje alatt a betegellátás folyamatos biztosításához új helyszínt kell biztosítania az önkormányzatnak, amiről külön döntést kell majd hoznia a képviselő-testületnek.

Javaslom ezért, hogy 2023. január 1. - december 31. között az önkormányzat vállalja át a Béke u. 1. szám alatti orvosi rendelő működtetésének teljes rezsiköltségét, azzal, hogy várhatóan már év közben sor kerül ezen a helyszínen a rendelés megszűntetésére, illetve a rendelést új helyszínen kell biztosítanunk.

1. **Határozati javaslat:**

Balatonberény Község Önkormányzat Képviselő-testülete Dr. Belina Csaba háziorvos megbízási szerződés módosítására irányuló kérelmét megismerte, megtárgyalta és az önkormányzat, valamint a Belina és Társa Egészségügyi Kft. között létrejött „Önálló orvosi tevékenység végzéséről szóló megbízási szerződés” módosítását nem támogatja.

Határidő: Dr. Belina Csaba háziorvos értesítésére 8 nap

Felelős: Druskoczi Tünde polgármester

1. **Határozati javaslat:**

Balatonberény Község Önkormányzat Képviselő-testülete Dr. Belina Csaba háziorvos megbízási szerződés módosítására irányuló kérelmét megismerte, megtárgyalta és a szerződésmódosítás mellőzése mellett a Belina és Társa Egészségügyi Kft. részére a balatonberényi háziorvosi rendelő fenntartási költségeihez történő hozzájárulás címén 2023. január 1. napjától 2023. december 31. napjáig terjedő időszakban a felhasznált víz-, gáz-, és villamosenergia-fogyás díját a szolgáltató által kibocsátott számla alapján teljes összegében a 2023. évi költségvetésből megfizeti.

Határidő: Dr. Belina Csaba háziorvos és pénzügyi csoport értesítésére 8 nap

Felelős: Druskoczi Tünde polgármester